<classify> DAWA ya Methadone imeelezwa kuwa bado ni dawa sahihi saidizi kwa vijana wanaotumia dawa za kulevya kuachana na uraibu kwa asilimia 42.Mkuu wa kitengo Shirikishi kwa watu wanaotumia dawa za kulevya Zanzibar, Dk Shaaban Hassan Haji alisema tangu dawa hiyo ianze kutumika kwa watu wanaotumia dawa za kulevya Desemba 2017,mafanikio makubwa yamepatikana ikiwemo idadi kubwa ya vijana kuachana na dawa hizo. Bila kutaja idadi halisi ya vijana walioachana na dawa za kulevya baada ya kutumia dawa ya Methadone, lakini vijana wengi kwa asilimia 42 wamepata nafuu na kuachana moja kwa moja na dawa hizo.Alieleza kuwa hadi kufika Desemba 2018 jumla ya watu 521 wanaotumia dawa hizo wamesajiliwa na kuongeza njia pekee ya kupunguza Ukimwi ni kuyafikia makundi yote hatarishi ambayo yanatajwa kuwa chanzo cha ugonjwa huo.Alisema kundi la vijana wanaotumia dawa ya Methadone ni wale ambao awali pia walikuwa wakitumia sindano kwa ajili ya kujidunga dawa za kulevya, huku bomba moja la sindano likitumiwa na zaidi ya watu watatu.Kitengo cha Ukimwi kimejipanga kuyafikia makundi yote hatarishi kwa kuyapatia huduma zote muhimu ikiwemo dawa saidizi za kupunguza matumizi ya dawa za kulevya ambao wengi wao walikuwa wakitumia sindano,alisema.Akifafanua zaidi alisema dawa ya Methadone ni maarufu zaidi na tiba kwa vijana wanaotumia dawa za kulevya aina ya Heroine. Alisema mtu aliyeathirika na dawa za kulevya wakati anapotumia dawa ya Methadone huachana na matumizi ya dawa hizo hatua kwa hatua, baadaye kupoteza hamu kabisa ya kuyatumia. Kiwango cha vijana wanaotumia dawa za kulevya kwa kujidunga sindano kimefikia asilimia 25 mwaka 2017.  <topic>: kitaifa 